Зоуи Скоулдинг
Мълчаливите монаси пивовари

Превод от английски: Ивета Данаилова, 2002

chitanka.info

Те се усмихват и се понасят леко като че времето

не означава нищо

и сякаш няма билбордове навън край сънения град,

които показват как Чимей е пиян във Токио.

От свойте остъклени манастири си припомнят

как силата, молитвата и алкохолът прииждаха във вените

на най-старите муцуни. Пътят от абатството извежда

до градския площад, където камбаните звънят нестройно,

леко тенекиено и някак отдалече, възвестявайки

всеки четвърт час, докато нищо там не се променя.

Див заек от поляните надолу се прелива

с лука и сливите; сиренето меко се топи,

силно осолено. Припомняйки си онова изпълващо и бавно

опиянение,

на път към къщи ще си купувам все тази бира

под меката флуоресцентна светлина

и ще я пия от неподходяща чаша, търсейки

горчивото й кадифе заради следа от стъпки върху камък,

камбанен звън нестроен или бяла заешка опашка,

изчезваща в гората.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.